**Հ Ի Մ Ն Ա Վ Ո Ր ՈՒ Մ**

**ՀԱՅՏԱՐԱՐԱՏՈՒ ՊԱՇՏՈՆԱՏԱՐ ԱՆՁԻ ՀԱՅՏԱՐԱՐԱԳՐՈՒՄ ՆԵՐԱՌՎԱԾ ՀՐԱՊԱՐԱԿՄԱՆ (ՏՐԱՄԱԴՐՄԱՆ) ԵՆԹԱԿԱ ՏՎՅԱԼՆԵՐԻ ՑԱՆԿԸ ՍԱՀՄԱՆԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2011 ԹՎԱԿԱՆԻ ԴԵԿՏԵՄԲԵՐԻ 15-Ի N 1835-Ն ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ**

**Ընթացիկ իրավիճակը և իրավական ակտի ընդունման անհրաժեշտությունը**

2018 թվականի մարտի 23-ին ընդունվել է «Հանրային ծառայության մասին» Հայաստանի Հանրապետության օրենքը (ՀՕ-206-Ն), որով ամբողջությամբ վերանայվել է հանրային ծառայության համակարգը, բարեփոխվել են կոռուպցիայի կանխարգելման կարևորագույն տարրեր հանդիսացող հայտարարագրման, շահերի բախման, անհամատեղելության պահանջների, այլ սահմանափակումների, բարեվարքության կառուցակարգերը: Բարեվարքության համակարգի տրամաբանական շարունակությունն է հանդիսանում հայտարարագրման համակարգը: Կոռուպցիայի կանխարգելման գործում չափազանց կարևորվում է հանրային ծառայության մեջ գտնվող անձանց, նրանց ընտանիքի անդամների գործունեության և ունեցվածքի նկատմամբ իրական հանրային վերահսկողության իրականացման համար համարժեք թափանցիկության և հաշվետվողականության մեխանիզմների ստեղծումը։ Հայաստանի Հանրապետության կառավարության՝ 2020 թվականի հունվարի 30-ի **Հայտարարատու պաշտոնատար անձի գույքի, եկամուտների և շահերի, նրա ընտանիքի անդամների գույքի և եկամուտների տարեկան հայտարարագրի ու հայտարարատու պաշտոնատար անձի՝ պաշտոնեական պարտականություններն ստանձնելու կամ պաշտոնեական պարտականությունները դադարեցնելու օրվա դրությամբ առկա գույքի, եկամուտների և շահերի, նրա ընտանիքի անդամների գույքի և եկամուտների հայտարարագրի օրինակելի ձևերը սահմանելու և Հայաստանի Հանրա­պե­տու­թյան կառավարության 2011 թվականի դեկտեմբերի 15-ի N 1819-ն որոշումն ուժը կորցրած ճանաչելու մասին** N 102-Ն որոշմամբ հայտարարագրման ենթակա տվյալները համապատասխանեցվեցին գործող օրենսդրական կարգավորումներին: Ուստի, Հայաստանի Հանրապետության կառավարության՝ 2011 թվականի դեկտեմբերի 15-ի N 1835-ն որոշման հավելվածող սահմանվողհայտարարագրում ներառված հրապարակման (տրամադրման) ենթակա տվյալների ցանկը չի համապատասխանում հայտարարագրման ենթակա տվյալներին:

Միևնույն ժամանակ «Հանրային ծառայության մասին» 2018 թվականի մարտի 23-ի ՀՕ-206-Ն օրենքի (այսուհետ՝ Օրենք) 36-րդ հոդվածը սահմանում է, որ Հայտարարատու պաշտոնատար անձինք պաշտոնավարման ընթացքում տարեկան հայտարարագրերը ներկայացնում են մինչև տվյալ տարվան հաջորդող տարվա մարտի 31-ը։ Օրենքի 43-րդ հոդվածի 2-րդ մասն իր հերթին նախատեսում է, որ հայտարարագրում ներառված հրապարակման (տրամադրման) ենթակա տվյալների ցանկը սահմանում է Կառավարությունը:

Հարկ է նշել, որ Նախագիծը մշակվել է Կոռուպցիայի կանխարգելման հանձնաժողովի հետ փոխհամաձայնեցման արդյունքում, և դրանում ներառված տվյալները բխում են ՀՀ կառավարության 2020 թվականի հունվարի 30-ի  **«Հայտարարատու պաշտոնատար անձի գույքի, եկամուտների և շահերի, նրա ընտանիքի անդամների գույքի և եկամուտների տարեկան հայտարարագրի ու հայտարարատու պաշտոնատար անձի՝ պաշտոնեական պարտականություններն ստանձնելու կամ պաշտոնեական պարտականությունները դադարեցնելու օրվա դրությամբ առկա գույքի, եկամուտների և շահերի, նրա ընտանիքի անդամների գույքի և եկամուտների հայտարարագրի օրինակելի ձևերը սահմանելու և  Հայաստանի Հանրապետության կառավարության 2011 թվականի դեկտեմբերի 15-ի N 1819-Ն որոշումն ուժը կորցրած ճանաչելու մասին» N** 102-Ն **որոշմամբ սահմանված կարգավորումներից: Վերոնշյալն էլ հենց հանդիսանում է** Նախագիծն այս փուլում Վարչապետի աշխատակազմ ներկայացնելու հիմնական պատճառը:

Ինչպես տեղյակ եք, հայտարարագրման էլեկտրոնային համակարգը Կոռուպցիայի կանխարգելման հանձնաժողովի ստեղծումով և դրանից բխող նոր իրավական կարգավորումների ուժի մեջ մտնելու հանգամանքով պայմանավորված գտնվում էր վերազինման փուլում, ուստի մինչ այժմ հնարավոր չի եղել ապահովել հայտարարագրերի ներկայացումը:

Հաշվի առնելով այն հանգամանքը, որ սահմանված ժամկետում հայտարարագիր չներկայացնելու դեպքում Հայաստանի Հանրապետության օրենքով նախատեսված է վարչական և քրեական պատասխանատվություն, իսկ հայտարարագիր ներկայացնելու պարագայում հնարավոր չի լինի ապահովել դրանց հրապարակումը, քանի որ համապատասխան որոշումը դեռ ընդունված չէ՝ խնդրում ենք Նախագիծը համարել հրատապ և քննարկել Կառավարության առաջիկա նիստում:

**Առաջարկվող կարգավորման բնույթը**

****Հայտարարատու պաշտոնատար անձի հայտարարագրում ներառված հրապարակման (տրամադրման) ենթակա տվյալների ցանկը սահմանելու և Հայաստանի Հանրապետության կառավարության 2011 թվականի դեկտեմբերի 15-ի N 1835-ն որոշումն ուժը կորցրած ճանաչելու մասին**** Հայաստանի Հանրապետության կառավարության որոշմաննախագծով (այսուհետ՝ Նախագիծ) առաջարկվում է սահմանել հայտարարատու պաշտոնատար անձի հայտարարագրում ներառված հրապարակման (տրամադրման) ենթակա տվյալների ցանկը՝ համաձայն հավելվածի:

Միևնույն ժամանակ, Նախագծով կարգավորվում է անձի հայտարարագրում ներառված հրապարակման (տրամադրման) ենթակա տվյալների հրապարակման եղանակը, այն է՝ հայտարարագրում ներառված հրապարակման (տրամադրման) ենթակա տվյալները հրապարակվելու են Հայաստանի Հանրապետության կառավարության՝ 2020 թվականի հունվարի 30-ի Հայտարարատու պաշտոնատար անձի գույքի, եկամուտների և շահերի, նրա ընտանիքի անդամների գույքի և եկամուտների տարեկան հայտարարագրի ու հայտարատու պաշտոնատար անձի՝ պաշտոնեական պարտականություններն ստանձնելու կամ պաշտոնեական պարտականությունները դադարեցնելու օրվա դրությամբ առկա գույքի, եկամուտների և շահերի, նրա ընտանիքի անդամների գույքի և եկամուտների հայտարարագրի օրինակելի ձևերը սահմանելու մասին N 102-Ն որոշմամբ հաստատված հայտարարագրերի հրապարակման եղանակով:

Հարկ է նշել, որ Նախագծով առաջակվող կարգավորումները ժամանակավոր լուծում են, մինչ Հանրային ծառայության մասին Հայաստանի Հանրապետության օրենքում փոփոխություններ և լրացումներ կատարելու մասին ՀՀ օրենքի նախագծի ընդունումը:

**Նախագծի մշակման ընթացքում ներգրավված ինստիտուտները և անձինք**

Նախագիծը մշակվել է ՀՀ Արդարադատության նախարարության և Կառուպցիայի կանխարգելման հանձնաժողովի կողմից:

**Ակնկալվող արդյունք**

Նախագծի հավելվածով առաջարկվող հայտարարագրում ներառված հրապարակման (տրամադրման) ենթակա տվյալների ցանկը կապահովի հայտարարագրման համակարգի գործընթացի թափանցիկությունը և հանրային հաշվետվողականության մեխանիզմների կատարելագործումը: